Papersnake/gushiwen huggingface dataset:
除夜宿江下逆旅呈甥陈宗器
王迈（宋代）

在家随俗坐守岁，逆旅无聊卧向晨。
旧隐荒凉棲鹤怨，端门邂逅画鸡新，
知非早似蘧伯玉，将贵谁欺朱买臣。
幸自樽中留得酒，与君随分庆长春。
句 其十八
陈轩（宋代）

对面心千里，藏机势万般。
读夷坚志
赵汝淳（宋代）

千古丘明法度书，豕啼蛇斗未为诬。
后来更有无穷事，付与兰台鬼董狐。
同方鸿胪允治集李临淮惟寅宅
欧大任（明代）

宅依双阙紫微垣，世阀岐阳几代孙。江左旌旗开幕府，信陵宾客过夷门。

茧书龙护宸章阁，竹树鹓栖御赐园。闻道青溪曾拂石，南来犹得共芳樽。
别赞上人
杜甫（唐代）

百川日东流，客去亦不息。我生苦漂荡，何时有终极。

赞公释门老，放逐来上国。还为世尘婴，颇带憔悴色。

杨枝晨在手，豆子雨已熟。是身如浮云，安可限南北。

异县逢旧友，初忻写胸臆。天长关塞寒，岁暮饥冻逼。

野风吹征衣，欲别向曛黑。马嘶思故枥，归鸟尽敛翼。

古来聚散地，宿昔长荆棘。相看俱衰年，出处各努力。
严光台
释智圆（宋代）

拨乱方争汗马功，贤才谁肯守穷空。
严光亦是夷齐类，垂钓碧溪敦让风。
柳
许棐（宋代）

青青得意春三月，撩弄东风舞腰活。莫道长条舞得多，长条先被行人折。
摇落
张耒（宋代）

摇落已可悲，况复值秋晏。
山深云物阴，所向皆惨淡。
疏枝缀陈叶，风至时一散。
坏壁昼蛩啼，衰草飞虫恋。
嗟余守穷谷，秋物已三见。
胡为久淹留，不自厌贫贱。
由来人间事，利害喜相半。
优游归隐约，富贵足忧患。
安行吾不迷，夷路坦可践。
保此顽钝姿，悠哉复谁怨。
宿治平院长老善忍自绍兴癸酉月住持余是年三
张镃（宋代）

治平前代寺，幽胜占唐昌。
我始生弥月，师初踞上方。
百年虽未半，三纪独偏忙。
一事尤堪哂，相随两鬓苍。
小重山
汪莘（宋代）

居士情怀爱小春。恰如重会面，旧时人。东君轻笑又轻颦。如道我，春去却伤心。

青鸟下红巾。瑶池春信早，莫因循。柳丝黄日牡丹晨。相随逐，春浅到春深。
赠陈宗之
黄顺之（宋代）

羡君家阙下，不踏九衢尘。
万卷书中坐，一生閒裹身。
贪诗疑有债，阅世欲无人。
昨日相思处，桐花烂熳春。
题青山馆（谢公馆）
许浑（唐代）

昔人诗酒地，芳草思王孙。白水半塘岸，青山横郭门。

悬岩碑已折，盘石井犹存。无处继行乐，野花空一尊。
题苏虞叟岩壑隐居
陆游（宋代）

苏子飘然古胜流，平生高兴在沧州。
千岩万壑旧卜筑，一马二沧时出游。
香断钟残僧阁晚，鲸吞鼍作海山秋。
极知处处多奇语，肯草吴牋寄我不？
初冬宴沈道士馆晚登弥罗阁和四家兄
区大相（明代）

飘飖跻雾术，容与蹑虹桥。暂赴餐霞约，何劳折桂招。

横琴听水近，登阁看山遥。桃谢仍留核，松香不落胶。

客来疑鹤背，云起类峰腰。赌酒还逢橘，观棋遂失樵。

羽衣明月曲，仙管白云谣。城阙千年在，无假叹归辽。
老大
释文珦（宋代）

老大偏多感，那堪客路中。
凄凉经月病，安忍地生空。
衰草凝霜白，高枫借日红。
今朝方暂起，先问菊花丛。
古墓
释文珦（宋代）

不知何代公侯墓，酹坛欹倾牧儿聚。
凄凉翁仲满身苔，独对寒松泣秋雨。
苍玉洞
王梦麟（元代）

曲曲清溪叠叠山，石门深处有禅关。
我来自得闲滋味，坐听山重尽日还。
种竹
司马光（宋代）

种竹南墙阴，竹生皆北向。
苟非阳在北，竹性安可强。
乃知就阳意，草木皆有情。
园葵最柔弱，独取倾心名。
苏幕遮 其三 行旅用范希文韵
尤侗（清代）

雪花天，泥滑地。漠漠同云，压破山头翠。山接平芜田接水。

望断村烟，只在青天外。

五更愁，千里思。茅舍孤灯，草草留人睡。放着枕头没处倚。

角角鸡声，啼出思乡泪。
七夕
崔国辅（唐代）

太守仙潢族，含情七夕多。扇风生玉漏，置水写银河。

阁下陈书籍，闺中曝绮罗。遥思汉武帝，青鸟几时过。
赠玉度
陶自悦（清代）

秦云一夜飞千尺，药栏腻叶蟠空碧。神娥噀雨下巫阳，瑶瑟泠泠万山澈。

我有新愁隔湘浦，市南曲陌逢蒋诩。陌头杨柳骄含烟，长条拂面思当年。

停杯月射黄金匣，横笛风吹白玉鞭。此日逢迎何草草，自倚红颜长美好。

子云献赋入长安，我卧空山惜花鸟。海石尘飞桂水深，江郎已老虞卿贫。

三径落花愁暮云，南山泻影回空村。村口梅风飘燕麦，春酌沈沈永今夕。

莫将心事问三秦，茂陵柏扫千寻壁。迷魂沈沈归不得，荼蘼香深月华白。

南方佳人谁第一，领袖风流君独绝。辟谷孤游张子房，听笳高啸刘越石。

云去天空成暂隔，龙池梦断山阴雪。陆家兄弟青云客，与君结交重心骨。

呼来与君共倒金错杯，我亦为君高歌狂叫生风雷。

临觞不醉君何来！
考试感事戏作
朱熹（宋代）

海邑三年吏，勤劳不为身。但令官事了，从遣黠儿嗔。
春日同祖贤二道人步云归亭忽忆东坡此日诗有怀其人次韵
释德洪（宋代）

谁家杨柳欲遮门，依约东坡醉处村。捶地不堪华屋句，仰天空处刻舟痕。

尚馀千载风流在，乞与三人语笑温。归路松风吹冻耳，共追前事吊英魂。
古柏行
许及之（宋代）

太华山头有古柏，宿柯成铜根化石。自从出地受雪霜，直到于化几千尺。

向来移种向中州，挽之不动艰万牛。根连玄圃渗七泽，凤凰将雏鸣上头。

春草寒花几衰歇，枯蔓朽株风屡拔。岿然此柏安如山，匝地清阴覆椒樾。

不辞孤立成大厦，匠石踌蹰少须暇。
宫词
张公庠（宋代）

选进良家备六宫，仙姿时得本从容。
由来真色生人世，不在巫山十二峰。
送客
姜特立（宋代）

今日出郊送客，明朝肩舆入州。
六十年前伎俩，白头也合归休。
春日杂兴 其四
王同祖（宋代）

百花时节燕莺忙，昼日如年懒课香。午枕梦回人悄悄，一声啼鸟傍斜阳。
代饯转运判官赵帑辖
陈元晋（宋代）

憔悴湘滨客，怀哉有此逢。
二星欣照映，三月惬游从。
公事如羹沸，归心似酒浓。
从今殊出处，别语且从容。
蓦山溪·湖平春水
周邦彦（宋代）

湖平春水，菱荇萦船尾。空翠入衣襟，拊轻桹、游鱼惊避。晚来潮上，迤逦没沙痕，山四倚。云渐起。鸟度屏风里。
周郎逸兴，黄帽侵云水。落日媚沧洲，泛一棹、夷犹未已。玉箫金管，不共美人游，因个甚，烟雾底。独爱莼羹美。
寄严文炳
陈造（宋代）

故人千里远，论心未遐弃。
不谓江淮隔，尺书雁能寄。
春风生展掩，满慰别后意。
陈义凛凉霜，不独相思字。
乌夜啼
权无染（宋代）

洗净铅华污，玉颜自发轻红。无言雪月黄昏后，别是个丰容。

骨瘦难禁消瘦，香寒不并芳秾。与君高却看花眼，红紫谩春风。
与凌伯远联句 其一
夏良胜（明代）

君为山灵壮几分，倒囊携酒共穿云。松头露滴罗衣润，墙角风醒落帽醺。

寒涧取青千尺雪，长杠扫尽八千军。西风回首东南路，观瀑亭前日已曛。
分绣阁
曾惇（宋代）

治中妙言语，洪涛泻词源。
向来群玉府，垂上紫微垣。
佐郡汾海傍，凭轩望朝暾。
便欲乘轻车，长啸登昆仑。
兹楼何缥缈，千岩霭云屯。
空庭百吏散，博山炷微薰。
重寻羡门辈，仙事渺无垠。
何知对妙高，举手招德云。
酬景卢赋圃中种橘移花
洪适（宋代）

瓮头玉友已销声，小试山斋百末清。十客对花休避席，千奴呼橘拟专城。

微霜到处叶未落，小雨移来根易荣。情话团栾亦终日，坐中惟欠十般行。
再送黄醇甫四川制干二首
项安世（宋代）

柏氏诸龙我独蛇，乐翁群玉子无瑕。
高曾未远情终在，闽楚相无迹自赊。
晓镜雪侵莲府绿，夜堂风入绛帷纱。
天将广厦包全蜀，李监门阑喜可涯。
飞霜歌
马臻（元代）

飞霜悴百草，芳兰亦委柯。纵欲努旧力，奈此寒风何！

在昔结花初，岂不受春多。耻随桃李场，托迹空山阿。

四时有代谢，阳艳忽已过。薰莸苦不辨，一体同消磨。

不如牡丹根，密幄相遮罗。伤心复伤心，伤此《飞霜歌》。
持宪节登戴溪亭赋诗
芮煇（宋代）

溪山之兴无时尽，兴尽名亭意可知。
出岫孤云含细雨，投林宿鸟爱深枝。
风流已是千年事，公案今成七字诗。
短棹悠然随所适，人生出处要如斯。
挽心泉蒲处士
丘葵（宋代）

欲持鸡絮立坟前，俗了青霞顶上仙。
只合化为溪畔鹭，乘风飞去弄清泉。
奉使契丹二十八首其二十六太白山祈雨诗五首
苏辙（宋代）

雷冯空，雨腾渊。
诛孽妖，反丰年。
顾千里，瞬二日。
神在堂，龙为役，
是何惜兮。
辞桂帅辟书作
刘克庄（宋代）

一昨闻公莫府开，梦魂频绕岭头梅。
久抛鞾袴辞军去，忽有弓旌扣户来。
茅舍相过争借问，荷衣欲出却徘徊。
旧时檄笔今焚弃，孤负黄金百尺台。
松枝火
谢宗可（元代）

藓骨谁教劫火侵，欲将春意破穷阴。鳞髯光动红云起，膏液香融紫雾深。

馀烬尚留霜后节，死灰难灭岁寒心。有时焰起随风转，犹是苍龙涧底吟。
三月十七日夜醉中作
陆游（宋代）

前年脍鲸东海上，白浪如山寄豪壮；
去年射虎南山秋，夜归急雪满貂裘。
今年摧颓最堪笑，华发苍颜羞自照。
谁知得酒尚能狂，脱帽向人时大叫。
逆胡未灭心未平，孤剑床头铿有声。
破驿梦回灯欲死，打窗风雨正三更。
题乐天居士诗集后时谪居庐山
汪大猷（宋代）

居士当年谪九江，高怀往往万篇音。
多言世上风波恶，不似閒篇气味长。
千载声名虽莫及，一时踪迹偶相望。
若容俗驾追遗矩，待看南山结草堂。
游汉嘉明月湖次宇文子重韵
员兴宗（宋代）

君不见天台贺季真，监湖一曲光泠泠。
又不见钱塘林处士，西湖千载成高名。
千顷菰蒲抹岸白，几树寒梅疏影横。
呼吸湖光映湖绿，两公便谓得此生。
吾僚胸次本丘壑，中有林贺之高情。
银盘夜色清镜动，便欲邀汝成三人。
旋喜叵罗金在眼，肯议仙桂来无根。
前时六浊皆运出，招此不夜归重城。
未蒙濡沫到恶客，先苦诗句来缤纷。
思君对洗同一静，大胜狂歌归四明。
乌臼树
曾纡（宋代）

三年逐客弄湘流，华气遮栏两鬓秋。祇有荒寒江上树，尚成诗句聚眉头。
和昝通彦早梅韵
吴芾（宋代）

岁岁梅花破腊开，赏花尝记坐苍苔。
今年似觉寒犹未，昨夜不知春已回。
喜有暗香供雅客，可无佳句助深杯。
须知不比闲桃李，莫把金刀取次裁。
和昌谷金铜仙人辞汉歌
林朝崧（清代）

汉宫不见偷桃客，青雀西飞也无迹。悔把黄金铸此身，劫灰吹尽昆池碧。

东指许都几千里，灞桥柳色悲行子。前度刘郎似梦中，秋风空记歌汾水。

一生泪尽长安道，月照茂陵松柏老。无复江山属汉家，区区况乃金盘小。
咏古玉镜
王遵坦（清代）

世间铜臭久尘埋，圆璧千年出洛街。晓步相随双凤佩，晚妆应照九鸾钗。

微茫斑驳云生面，错落光明月入怀。最好琼楼伴仙子，素娥斜捧上瑶阶。
鲍防《云门寺济公上方偈序》 缺名《山啄木偈》
浙东众诗人（唐代）

尔禽啄木，恶蠹伤木。愈木无病，巢枝自足。
碧云寺
高其倬（清代）

崔巍碧云寺，寿安山南陬。前貌众龙象，后植千松楸。

于经首作俑，魏竖复效尤。规制骇心目，宏丽无匹俦。

近屏罗翠嶂，远势交回洲。石室窈中空，缭垣屹外周。

镂阶凤缡褷，琢壁龙蚴蟉。僣侈陋陵阙，岂止逾王侯。

当其缮构际，乾坤困征搜。攻石千仞冈，挽材万里舟。

苍生莽奔窜，四海输琛赇。卿相称义儿，秽名丰碑留。

刑馀胡敢然，童昏寄垂旒。紾臂夺之柄，蛊腹心舌喉。

钳锧杀乔固，轩墀延共兜。上擅天赏罚，下快私恩仇。

敌张寇盗炽，木蠹禾生蟊。罪虽沦一族，祸乃延九州。

高庙血祀斩，泗凤戕松楸。思陵葬无所，麦饭矧可求。

昌平寒食日，春惨风飕飂。民家败纸钱，吹挂陵树头。

穷奇旧衣冠，乃得归岩幽。百年有馀恨，烈士涕横流。

伟哉张侍御，一洗异代羞！仆碑刬名字，伐冢为平畴。

兹事良义举，我更借箸筹。圣贤律既往，褒罚语不浮。

善固揭百世，恶亦昭千秋。诛奸赖直笔，不系冢去留。

上世戮鲸鲵，封骨高崷崷。请肆彼遗骼，存此招魂丘。

用之作京观，事异理亦侔。覆辙留眼前，后车庶回辀。

殷墟歌《离黍》，鉴之者有周。作诗述胸臆，以俟采风輶。
梅二首 其二
张嵲（宋代）

荒山雪尽水生烟，独发寒英媚远天。乱蕊凝姿残照里，瘦松含态晚风前。

疑将翠袖倚修竹，若献明珰傍广川。丧乱自嗟容鬓改，攀条三嗅惜流年。
闻顾子重过五亩山自杭归款叙数日
雪江秀公（明代）

桐花吹雨惜残春，满地江湖见隐沦。
短笠轻舟终远去，白云春草唤愁新。
画牛事已知弘景，学稼心常忆子真。
山月一樽谈未了，夜深犹照病闲人。
寿柯运使 其一
华镇（宋代）

九十韶光才十九，高门曾是弄瑶璋。熊罴梦寐当时吉，龟鹤年龄此日长。

刘晏已知丰外计，曹参行见趣归装。更看德善流芳处，济济斑衣满画堂。
元日怀陈道人并忆焦山旧游二首 其二
周孚（宋代）

昨偕赵居士，同宿赞公房。树暗朝疑雨，山寒夜得霜。

经营炼丹地，拂拭坐禅床。忽忽红尘里，深惭钵饭香。
古剑
吴潜（宋代）

何年神物为堙幽，时见虹光射斗牛。
出匣试来霜刃暗，倚天立处土花浮。
躄膏新淬冰泉洁，锦带横悬鬼魅愁。
不是张华能博物，黄尘满眼欲何求。
耒阳杜工部祠堂
徐介（唐代）

手接汨罗水，天心知所存。固教工部死，来伴大夫魂。

流落同千古，风骚共一源。消凝伤往事，斜日隐颓垣。
颂古二十九首 其二十八
释师体（宋代）

昨夜发新雷，毒蛇离窟穴。居常口不开，蹋著迸鲜血。
白司马浔阳送客图
陈肇兴（清代）

江流九派浔阳分，几人到此悲离群。千秋白傅传行迹，至今图画犹纷纷。

忆昔武相初被贼，首疏得罪由越职。十年知遇感君恩，一语参商成远谪。

香垆峰下恣遨游，哀猿怪鸟鸣啁啾。来船去马几相送，阅尽人间离别愁。

离愁别恨向谁写，忽听新声来月下。推手为琵却手琶，无限芳心曲中泻。

教坊旧事剧凄凉，菊谱重翻暗断肠。天涯沦落青衫客，江上飘零白发娼。

阑干泪尽低徊久，宾主情多还握手。一船明月载芦花，半夜歌声迷古柳。

庐山峨峨江水深，终古销魂枫树林。诗人商妇俱千载，一曲琵琶垂到今。
寄程申叔
董嗣杲（宋代）

奇才不泯扬马名，善政况著龚黄绩。
政绩才名分外荣，山林意趣无方觅。
人生富贵骨相中，何须强力争豪雄。
三光五岳蟠心胸，岁寒春色梅花风。
我有小隐傍石屋，石上几回斸黄独。
看来我已不啻足，何事攒眉劳案牍。
程子谈何不碌碌，古意今情两堪掬。
归与归与毋忍辱，同寻牧童过天竺。
延平粹厅十咏·环美
陈宓（宋代）

昔人夸四美，胜事最难并。
台榭花相映，青春月正明。
别诗 其一
梁柱臣（明代）

揽别如昨日，桃花空复春。盈盈川上月，好为照征轮。
行台日暮偶成
赵宽（明代）

何处萧萧暝色侵，海云将雨过寒林。
间关旅雁天涯路，寂历啼皦岁暮心。
槁木嗒然聊隐几，飞蓬搔尽不胜簪。
松垣深掩黄昏静，惟有炉熏对苦吟。
点绛唇（赴池阳郡会，坐中见梅花赋丁亥九月己丑）
周必大（宋代）

踏白江梅，大都玉断酥凝就。雨肥霜逗。痴了闺房秀。

莫待冬深，雪压风欺后。君知否。却嫌伊瘦。仍怕伊僝僽。
倪文举奉常将归东林，出示绮川西溪二赋，辄
范成大（宋代）

绮川亭上凌云赋，人在回仙旧游处。
谁教书剑走长安，荻月霜枫等闲度。
朱门不炙钓竿手，万卷难供折腰具。
偶然把箸忆蓴羹，乞得闲官径呼渡。
江涨桥头有渡船，船头历历东林路。
云烟如画水如天，笑忆红尘问良苦。
我亦吴松一钓舟，蟹舍漂摇几风雨。
因君赋里说江湖，破帽蹇驴明亦去。
鸡犬相闻望可见，鸥鹭同盟心亦许。
相过得得款溪门，雪夜前村听鸣橹。
杨秘监为余言初不识谭德称国正因陆务观书方知为西蜀名士继得秘监与国正唱和诗因次韵呈教
张镃（宋代）

人心怀感初因喜，感到极时还堕泪。亦犹雕琢用功深，自发诗中平淡意。

更须绝处悟一回，方知迷梦唤醒来。今谁得此微妙法，诚斋四集新板开。

我尝读之未盈卷，万汇纷纶空里转。君不见严陵使君敛眉头，清虚山水吟两秋。

又不见国学先生离文句，变现佛魔麾总去。相逢三翁同肺肠，江西吴蜀如一乡。

只怜我似臭革囊，任翁薰染终难香。
雪中观梅
方岳（宋代）

一冬妍晴春意早，微茫已到閒花草。
山翁平生见事迟，未缉牛花编稻藁。
明日是春那得寒，玄冥不作寻常看。
交割与春排当处，万里瑶林列银树。
茅庵有诗人，肺渴方生尘。
不知谁何驷六虬兮上天作乐府，落笔殿前如有神。
帝咨汝岳锡圭土，佚以宽閒之野寂寞滨。
玉田界天旁列邻，有梅百本为宾亲。
昨夜枝上犹是月，今日枝上浑是雪。
春工未必办此奇，纵使巧迟宁速拙。
雪诗不当梅花诗，诗成合报孤山知。
老逋醉眠呼不醒，霜竹付与何人吹。
古声久不入俚耳，有诗宁似无诗时。
自撼枝头供一嚼，了了此心清净觉。
谓为梅又冷冰冰，道是雪来香莫莫。
除夕偶成呈同舍兼简陈仲恕
陈天麟（宋代）

东皇送煖下青都，雪在梅梢半有无。爆竹旧闻驱罔象，传杯今怕饮屠苏。

暗中石火频过眼，忙里银丝欲上须。不解玉堂供帖子，双扉聊与换桃符。
青山白云 其四
朱元璋（明代）

钟山万木暑阴森，岩壑松风奏玉琴。溪涧碧流声韵美，望中佳兴致题吟。
张野人求诗
释德洪（宋代）

醉看湘山二十春，杖藜疾趋旋路尘。儿童拍手呼不住，并行磨之不怒瞋。

人间祸福本无象，引手按之如有神。草鞋不踏公卿门，术中玉石两俱焚。

不知世上有憎爱，一味但觉山林尊。得钱行沽付一醉，儿啼妻号了不闻。

孔仲山为阿里卒，吴门亦藏梅子真。何年笑跨紫云去，举手山头谢世人。
万石岩
章甫（宋代）

叠嶂层峦万石生，幽岩搆结岂虚名。鸟吟空谷偷诗调，水滴寒桥淡画声。

四面溪山皆旧迹，几间楼阁半新成。搜奇引入桃源胜，疑是仙津路可行。
题美人对镜图
高启（明代）

晓院鹿卢鸣露井，玉人梦断梨云冷。
起开妆閤笑窥奁，月里分明见娥影。
白对犹怜况主家，春风一面恼肠花。
何由铸入青铜内，不遣秋霜换娥翠。
次韵昌甫 其一
韩淲（宋代）

香来桂树丛生处，招隐其如怀玉东。白发满头唯我独，清诗脱手几人同。

影摇明净云间月，声滴幽微雨后风。秋以此花相劳苦，世涂谁拙又谁工。
洞庭叶铁琴节女遗像二首 其一
徐文泂（清代）

妙擅生花笔一枝，能书能画复能诗。即今遗像留生气，相见当年仗义时。
闻警次石逸韵 其一
于齐庆（清代）

薄宦身如寄，忧时泪欲倾。韬钤徒话柄，草木亦军声。

糜费金无算，仓皇卒践更。诸君皆柱石，何以慰宸情。
哭诗六章 其四
王令（宋代）

哭莫傍沧海，泪落长海流。流深风涛多，驾荡覆我舟。

不若洒春草，荆榛芜蔓茎。怨气触草死，犹得香兰生。
钓矶
傅肇修（清代）

蓑笠大乾坤，生涯一石存。雨余人独立，家在隔溪村。
普说三转语颂出示众 其一
释月涧（宋代）

拶到途穷路绝处，灼然命若一丝危。当机烧尾奔当火，那个鱼腾碧汉时。
题倚晴楼
弘历（清代）

快雨连宵欣快霁，玉河沿溯玉泉迎。岩栖搆筑初断手，吾亦因泉号倚晴。

黍高稻下蔚生意，山容水态都怡情。西山复见云缕吐，北漠惟期露布呈。

一喜一虑一凭览，喜那胜虑方寸萦。
师山书楼成唐长孺先生赋诗见寄次韵
郑玉（唐代）

居山日夕见山容，环堵萧然一亩宫。我喜烟云来几上，人看楼阁出空中。

夜深月色偏明朗，晓起岚光更郁葱。若比羊裘轩上景，临江惟欠一丝风。
离天姥五里入石桥路
李光（宋代）

江湖方喜脱风波，岭路还惊上下坡。赖自随身有竿木，南来未怕石头多。
寄梦肇
朱槔（宋代）

沧海横流无处安，只今且作梦中看。
岂须游戏两蜗角，收此微茫一弹丸。
老境怀人山宛转，春风着物鬓摧残。
穷愁似与诗增气，嚼雪敲冰字字寒。
永乐八年春二月被诏直内阁即事（二首）
胡俨（明代）

清晓朝回秘阁中，坐看宫树露华浓。
绿窗朱户图书满，人在蓬莱第一峰。
晓登文殊台观云海歌
张修府（清代）

石台耸立层崖高，振衣晓听天鸡号。扶桑曈昽鞭六鳌，陆离曼衍鱼龙鏖。

晴霞极目开神皋，山灵好事不惮劳。亟拓画本催吟和，白云微吐群山坳。

乍如缕缕瓮茧缫，渐如幅幅绡裁鲛。丽如词客曳锦袍，壮如卫士拥采旄。

云随山势万叠包，山荡云气千波涛。楼阁隐隐鸾凤巢，帆樯出没烟林梢。

山邪云邪一气交，三十六峰俄溷淆。天都端冕垂旒旓，相对但见青莲苞。

云中仙人鼓琅璈，手持天瓢斟玉醪。醉我一石歌浪淘，海市诗仿坡公豪。

天穷人厄任所遭，狂来梦踏蓬山翱。长风猛吹弱水舠，白衣苍狗纷尔曹。

万人海里供煎熬，玉堂天上心忉忉。
扬兵有述
区怀瑞（明代）

我武更维扬，桃弧旧楚疆。井闾惊结束，服御倏腾骧。

旗物风云换，虑无草木香。毂前虎盾固，戎右兔罝良。

捲水飞双电，奔精落大黄。军声摇壁垒，杀气净堂皇。

喑哑千夫废，枢机八阵藏。何须忧反侧，心慑尽遐方。
清溪
方朝（清代）

清溪知几曲，深处有楼台。树杪江帆去，门前潮水来。

温风丹荔熟，明月素馨开。童稚歌连袂，桥南浴始回。
横山王八伯丹井
释居简（宋代）

殿阴瓴甃古，汲向瓦炉煎。甘拊惠山背，冽差帘谷肩。

还丹非内外，馀沥尚清涟。莫问井中影，盍窥天地先。
秋日田家杂咏
黄燮清（清代）

西风八九月，积地秋云黄。
力田已告成，计日宜收藏。
刈获须及时，虑为雨雪伤。
农家终岁劳，至此愿稍偿。
勤苦守恒业，始有数月粮。
嗟彼豪华子，素餐厌膏粱。
安坐废手足，嗜欲毒其肠。
岂知民力艰，颗米皆琳琅。
园居知风月，野居知星霜。
君看获稻时，粒粒脂膏香。
和陶渊明归田园六首 其三
李纲（宋代）

落叶不可数，枝间绿将稀。节物一如此，感叹何时归。

庭闱眇千里，箧藏老莱衣。从兹就閒旷，勿使吾心违。
句
张萧远（唐代）

须臾满寺泉声合，百尺飞檐挂玉绳。座客醉来云雨散，一行高鸟万山秋。

绮罗香里春长在，丝管声中水暗流。何事不归巫峡去，故来人世断人肠。

身居晓嶂红霞外，书读秋窗紫竹间。瀑布水高清汉冷，莓苔桥滑碧烟虚。

日月在天常照耀，了无尘垢污清光。
追思去岁今日出京有作
邹浩（宋代）

解船东下出都门，倏已弥年讵可论。圣主只应怜旧物，归欤朝夕被深恩。
致爽轩四首 其四
米芾（宋代）

阿氏金为屋，姮家玉作台。岱舆凭海立，兜率跨云开。
寄冲晦
姚镛（宋代）

欲答前春信，西飞雁不逢。应随丹灶鹤，同看白云松。

花雨翻经石，山鸣出定钟。何时寻旧住，却说武夷峰。
送昌期御史出守抚州 其一
庄昶（明代）

送老江蓑已钓船，抚州还我更诗篇。平生知己真承爱，老去青山敢自偏。

一代功名逢圣主，百年衣钵愧真传。奋飞多少相随意，笑恐行藏是此天。
和陈提举喜雨 其一
阳枋（宋代）

愁叹何繇达灏穹，秋成恐堕渺茫中。五龙偃蹇藏深庙，六佛慈悲会一宫。

帝敕名山诸洞闭，醮开太乙独函通。应怜赤子车中鲋，为激西江遍处同。
晓兴
陆游（宋代）

乱蝉嘒新秋，老木立清晓。
我亦岸纶巾，寄傲万物表。
大千藏粒粟，浩劫过飞鸟。
痴子居其间，利欲自缠绕。
可怜荣进意，未向盖棺了。
浮名更吓鬼，白垩写丹旐。
我於斯世事，看破自少小；老矣更何求，归哉憩林沼。
慈圣光献皇后挽辞七首
苏颂（宋代）

亭构依然揭大椿，宫闱无复驻飚轮。
清衷念切承颜日，长乐悲深奉质辰。
六御骖騑开道路，五陵松柏惨风尘。
周南旧老偏摧感，曾是初元奉策臣。
简朱子大学士一首
苏泂（宋代）

石家曾作送君来，建业收书未得回。
只道还家仍款曲，谁知分袂许悲哀。
冥间孰与论心事，世上谁堪共酒杯。
昨到帷堂前后奠，却瞻乔木肺肝摧。
次韵知府王仲行尚书鹿鸣燕古风
范成大（宋代）

昔人重远行，供账饯出祖。
矧今燕嘉宾，宜有赠行语。
府公文章公，青紫拾芥取。
联翩二百言，字字劝稽古。
戒之书鱼蠹，勉以云鹏举。
作霖要实用，洗兵嫌不武。
诸生承意气，脱迹蜕农圃。
明年一声雷，幽蛰起平楚。
班行入鵷鹭，榜贴缀龙虎。
回头谢府公，公言非漫与。
府公亦庙廊，来莅琼林俎。
千载吴趋行，愁绝白紵舞。
我闻有此作，病卧嗟未睹。
今晨梅驿动，副墨到衡宇。
调高瑟音希，芒寒剑光吐。
谁云鹿鸣废，正赖广微补。
当年群玉会，方驾肃飙羽。
倡酬久寂莫，邂逅相劳苦。
世故万浮云，交情一旧雨。
谁当将诗坛，君实东道主。
宋子渊有诗及性宗事用韵寄之二首
郭印（宋代）

还淳反朴似山农，与物相忘即大同。
造理自超言意表，发机不离见闻中。
批云切月能无事，转地回天别有功。
公案见成何必举，请君於此嗣宗风。
述怀五十三首 其三十六
周是修（明代）

穷达付天命，胡宜心苦忧。玄穹驰两曜，群动不能休。

风霜逼岁杪，感化生迟留。汲汲者谁子，走马出南州。

路逢徒步友，相唤不回头。意气可时羡，功名那未收。

古来豪侠地，惟见水东流。
长安春日效东野
苏舜钦（宋代）

前秋长安春，今春长安秋。节物自荣悴，我有乐与忧。

穷阎何卑漏，时燕不见投。门庭谢过从，兰萌舒绿柔。

燕托喜广厦，亦非善是仇。兰生静愈茂，堪将义为俦。

芳香诚可慕，对之蠲穷愁。
昨夜梦陪后乘次前韵
林季仲（宋代）

落花迷晓径，零露点秋畦。
节物惊衰鬓，登临忆故栖。
苍苔痕过履，修竹湿新题。
昨夜寒窗梦，相随叠嶂西。
霜天晓月
韩玉（宋代）

竹篱茅屋。一树扶疏玉。客里十分清绝，有人在、江南北。

伫目。诗思促。翠袖倚修竹。不是月媒风聘，谁人与、伴幽独。
送刘四赴夏县
李颀（唐代）

九霄特立红鸾姿，万仞孤生玉树枝。刘侯致身能若此，

天骨自然多叹美。声名播扬二十年，足下长途几千里。

举世皆亲丞相阁，我心独爱伊川水。脱略势利犹埃尘，

啸傲时人而已矣。新诗数岁即文雄，上书昔召蓬莱宫。

明主拜官麒麟阁，光车骏马看玉童。高人往来庐山远，

隐士往来张长公。扶南甘蔗甜如蜜，杂以荔枝龙州橘。

赤县繁词满剧曹，白云孤峰晖永日。朝持手板望飞鸟，

暮诵楞伽对空室。一朝出宰汾河间，明府下车人吏闲。

端坐讼庭更无事，开门咫尺巫咸山。男耕女织蒙惠化，

麦熟雉鸣长秋稼。明年九府议功时，五辟三征当在兹。

闻道桐乡有遗老，邑中还欲置生祠。
游石盆寺呈蒋殿院兼简余光禄
郭祥正（宋代）

石盆古寺苍崖颠，断碑皴剥无人传。其文仅识隐岩字，御史饱学能推研。

乃是郑董之别号，洛师易节来刺宣。风流直欲继谢守，行春车马时联翩。

红粉行行杏花笑，旌幡烁烁雌霓悬。松声飕飕杂箫鼓，薜围缭绕疑檀烟。

不知身世有轩冕，且将樽酒投林泉。暂时乐事亦难遇，高文大字精磨镌。

可嗟榛棘一藏晦，清风零落三百年。洎逢佳士始珍赏，洗涤尘垢邀神仙。

坐思往迹若梦寐，明河千丈倾辞源。啼鸟至今不避客，上下啾聒两耳边。

山僧搆亭又高绝，群峰叶叶如青莲。崔嵬宝塔挂落日，沆砀冰壶撑钓船。

余公胡为未尝到，美景若此宁弃捐。请携吟笔窥造物，更向云中调管弦。
赠相士潘翁二首
陈造（宋代）

平时镜里笑头颅，道我为官已近谀。
但遣馀年犹甲子，不妨绛老尚泥途。
图画
沈括（宋代）

画中最妙言山水，摩诘峰峦两画起。李成笔夺造化功，荆浩开图论千里。

范宽石澜烟树深，枯木关仝极难比。江南董源僧巨然，淡墨轻岚为一体。

宋迪长于远与乎，王端善作寒江行。克明已往道宁逝，郭熙遂得新来名。

花竹翎花不同等，独出徐熙入神境。赵昌设色古无如，王友刘常亦堪并。

黄筌居寀及谭宏，鸥鹭春葩蜀中景。艾宣孔雀世绝伦，羊仲甫鸡皆妙品。

惟有长沙易元吉，岂止獐鹿人不及。雕鹰飞动羡张泾，番马胡瑰屹然立。

濠梁崔白及崔悫，群虎屏风供御幄。海州徐易鱼水科，鳞鬣如生颇难学。

金陵佛像王齐翰，顾德谦名皆雅玩。老曹菩萨各精神，道士李刘俱伟观。

星辰独尚孙知微，卢氏楞伽亦为伴。勾龙爽笔势飘飖，锦里三人共辉焕。

西川女子分十眉，宫妆撚■周昉肥。尧民击壤鼓腹笑，滕王蛱蝶相交飞。

居宁草虫名浙右，孤松韦偃称世希。韩干能为大宛马，包鼎虎有惊人威。

将军曹霸善图写，五花聪马今传之。驭人相扶似偶语，老杜咏入丹青持。

少保薛稷偏工鹤，杂品皆奇惟石恪。戴蒿韩滉能画牛，小景惠崇烟漠漠。

唐僧传古精画龙，毫端想与精神通。拿珠奋身奔海窟，鬣如飞火腾虚空。

忠恕楼台真有功，山须突出华清宫。用及象坤能画鬼，角嘴铁面头蓬松。

侯翼曾为五侯图，海山聚出风云乌。尔朱先生著儒服，吕翁碧眼长髭须。

恺之维摩失旧啧，但见累世令人模。探微真迹存一本，甘露板壁狻猊枯。

操蛇恶鬼衔火兽，鉴名道子传姓吴。僧繇殿龙点双目，即时便有雷霆驱。

仙翁葛老渡溪岭，潇洒数幅名移居。辋川弄水并捕鱼，长汀乱苇寒疏疏。

予家所有将盈车，高下百品难俱书。相传好占雅君子，睹诗观画言无虚。
新林浦
曹学佺（明代）

夹岸人家映柳条，玄晖遗迹草萧萧。
曾为一夜青山客，未得无情过板桥。
西掖闻莺
刘敞（宋代）

宫树阴阴翠盖成，熏风尽日语流莺。秪应欲助归田兴，故作林间旧友声。
宿兴国寺方丈与容对状
刘学箕（宋代）

世间何事能感人，诗人题咏为多情。
我亦执笔书长吟，诗吟未多情已盈。
古称白头如新，倾盖如故，
何似祗今握手见肺肝，开口无毁誉。
古称共君一夜话，胜读十年书，
何似祗今对床谈子虚，醉歌咍台笑庐胡。
昨宵春月如昼明，与君聊诗到三更。
今宵夜雨如盆倾，与君齁齁直到街鼓鸣。
醒来莫问阴与晴，但听檐溜飞泉声。
明朝又作穿云行，巾纱杖竹鞵芒轻。
遇酒酌彼兕觥，逢花赏其芳馨。
见贤者如接芝兰，对俗子譬之蚊虻。
勿与物忤竞，勿为事绊萦。
陶然乐吾真，是谓羲皇人，
是谓葛天民。
山中
黄庚（元代）

万壑松声撼翠微，夜寒风露湿人衣。
山翁踏月巡幽径，竹裹笼开鹤未归。
同川无竭观旃檀林东窗见婺州港定此为句
方回（元代）

必欺劲竹傲长松，铁面霜严舌有锋。
遥指水光来婺□，□听乡语半吴侬。
贴诗满壁夸佳句，答话当机破□□。
□□归来大风雨，定知一钵已降龙。
神宗皇帝挽诗四首 其二
范纯仁（宋代）

应运千龄契，持盈七闰间。当年叨法从，终日奉威颜。

凤辇知何往，龙髯杳莫攀。深恩无路报，恸哭向桥山。
卢星野方伯别墅
何其厚（明代）

闻君卜地剪蒿莱，水竹渠荷绕户裁。心远不嫌城市近，机忘犹喜鹭鸥来。

蓬扉散帙看云卧，花坞鸣桡泛月回。休自题门矜独乐，耆英嘉会此中开。
赠李子畅
庞嵩（明代）

宪台霜净月华天，羡汝功成最少年。三尺案前知素慎，九霄云外看腾骞。

剪刀制锦随时用，诗礼传家自昔传。当宁虚怀急图治，各途登俊总多贤。
归山与酒徒别
李端（唐代）

野客本无事，此来非有求。烦君徵乐饯，未免忆山愁。

红烛侵明月，青娥促白头。童心久已尽，岂为艳歌留。
舟泊松江
方一夔（宋代）

莼江几度酹张翰，屈指今才二十年。昔日米囊羞破釜，暮年诗卷压归船。

飞飞燕子依风席，漠漠杨花点客毡。草远烟浓迷处所，乡心飞去白云边。
登邑东楼歌
王赞襄（明代）

登高佳节上高楼，步步高登楼上头。万里云霄通眼望，四方风气一腔收。

天连海国偏多景，人趁时光好豁游。矗矗新城增伟观，溶溶秋水映林邱。

愿得天高卑也听，为我馀黎苏百病。愿得山高泉也流，为我农时庆有收。

堂高惟愿清风爽，红尘不到通清赏。城高惟愿国威张，沧海鲸波永不扬。

振步登楼万古豪，从此皋夔相接迹，凤池之上乐陶陶。
道室即事
陆游（宋代）

看尽吴山看蜀山，归来不减旧朱颜。
宣和遗老凋零尽，况说祥符景德间！
留春令·咏梅花
史达祖（宋代）

故人溪上，挂愁无奈，烟梢月树。一涓春水点黄昏，便没顿、相思处。
曾把芳心深相许。故梦劳诗苦。闻说东风亦多情，被竹外、香留住。
题蛾眉亭用内翰沈公韵
吴芾（宋代）

几多去棹与来帆，竞利奔名一水间。
应怪行人浑不悟，临流长是蹙眉山。
齐天乐（甲戌湘宪种德堂灯屏）
文天祥（宋代）

夜来早得东风信，潇湘一川新绿，柳色含晴，梅心沁暖，春浅千花如束。银蝉乍浴。正沙雁将还，海鳌初矗。云拥旌旗，笑声人在画阑曲。

星虹瑶树缥缈，佩环鸣碧落，瑞笼华屋。露耿铜虬，冰翻铁马，帘幕光摇金粟。迟迟倚竹。更为把瑶尊，满斟醽醁。回首宫莲，夜深归院烛。
仙迹岩题诗二十三首·祥光亭
佚名（宋代）

覆石为亭武肃成，有仙来此变棋枰。
炷香五色祥光现，缥缈灵官朝玉京。
送吴融员外赴阙
贯休（唐代）

汉文思贾傅，贾傅遂生还。今日又如此，送君非等闲。

云寒犹惜雪，烧猛似烹山。应笑无机者，腾腾天地间。
清平乐（二之一）
陈师道（宋代）

休休莫莫。更莫思量著。记著不如浑忘著。百种寻思枉却。

绣囊锦帐吹香。雄蜂雌蝶难双。眉上放开春色，眼前怜取新郎。
约赵委顺北山试泉
蒲寿宬（宋代）

拟寻青竹杖，同访白云龛。
野茗春深苦，山泉雨后甘。
鸟声尘梦醒，花事午风酣。
静趣期心会，逢人勿费谈。
舟中归兴
胡仲弓（宋代）

舟胶回短棹，岸曲抱溪斜。
香篆迷烟草，灯光闪浪花。
归心随舴艋，遗响托琵琶。
明月如留客，犹笼浅渡沙。
次韵和方谨言郎中再观省中手值竹
韩琦（宋代）

翠影参差渐拂阶，清郎曾此占奇哉。辞君昔为莼羹去，恋尔今同菊径来。

玉耸劲枝欺暮雪，绣残文箨委寒苔。虚心高节依然在，几见繁英落又开。
西施 其二
柳永（宋代）

自从回步百花桥。便独处清宵。凤衾鸳枕，何事等闲抛。

纵有馀香，也似郎恩爱，向日夜潜消。

恐伊不信芳容改，将憔悴、写霜绡。更凭锦字，字字说情憀。

要识愁肠，但看丁香树，渐结尽春梢。
出试院次韵和酬郑通直二首 其二
刘弇（宋代）

百粤东头倦客身，秋风溪鲙正堪论。尘埃洗尽生风语，粉黛仍传到手樽。

吹剑自应超世味，曳裾谁复羡侯门。临流更拟张胸胆，终恐精微未易言。
麻姑山作
李自中（宋代）

小小茅檐下，清吟对此君。
溪深春涨雨，山阔夜藏云。
地湿松花冷，天晴树色分。
敲门寻道士，鸡犬隔篱闻。
放光二大士赞
释德洪（宋代）

人趣可学道，乃为淫事苦。生那落迦中，方无淫欲乐。

众生如犛牛，爱此贪欲尾。异哉两童子，藕花中化生。

对天龙鬼神，作大师子吼。我若从今始，起于贪欲心。

是则为欺诳，十方一切佛。以是因缘故，證色身三昧。

我亦于今日，复作师子吼。若从今日始，不断贪欲心。

是则为灭绝，十方三世佛。愿如二大士，持心等虚无。

太虚有殒坏，众生界有尽。我此愿不尽，稽首平等慈。

广大同体悲。于刹刹尘尘，證我作是说。
明晖阁
释行海（宋代）

霁色空明宇宙宽，江南佳趣在栏干。
云蒸列岸青山晓，露湿眠沙白鸟寒。
极浦风帆侵树杪，夕阳烟景聚檐端。
目前有句吟难尽，几度登临月下看。
牡丹 其四
黄裳（宋代）

东秦西洛景相望，只候花开是醉乡。曾见玉香毬最好，樽前何独说姚黄。
柳梢青 清明日柬步香妹申江
凌祉媛（清代）

不定阴晴。酿花天气，又届清明。记得年时，樱桃花下，同听莺声。

而今隔却邮程。数不尽、长亭短亭。望断天涯，斜阳芳草，无限离情。
高士咏·东方曼倩
吴筠（唐代）

东方禀易象，玩世隐廊庙。栖心抱清微，混迹秘光耀。
玄览寄数术，纳规在谈笑。卖药五湖中，还从九仙妙。
韩苏祠 其一
嵇曾筠（清代）

有唐文章雄，独推韩退之。深得六经蕴，能起八代衰。

才名满天下，宰执犹未知。乃依徐州牧，幕下常栖迟。

建封虽荐达，参佐何能为。奋笔三上书，鸣号固不辞。

于君则敢谏，于友亦善规。平生凛名义，实为百世师。
题宗室大年画二首
黄庭坚（宋代）

水色烟光上下寒，忘机鸥鸟恣飞还。
年来频作江湖梦，对此身疑在故山。
酬孔通直逷怀蓬居诗
沈约（南北朝）

阊阖既洞启。
龙楼亦高辟。
两宫集鸾步。
二闱引通籍。
伊尔事清途。
纷吾供贱役。
玉抱肚
佚名（宋代）

园林草木，迤逦凋残。
显庵许转觅红蕉未至绝句奉简
许及之（宋代）

过眼浮华掷锦梭，闻閒习气种花窠。蕉中得鹿元乌有，雪里看蕉竟若何。
哭方主簿伋
刘克庄（宋代）

鹑衣不似拥千金，用破灯窗一世心。
太学空闻能赋久，春官未世读书深。
柴车巾出身犹健，槐简拈归病已侵。
寂寞殡宫来客少，故人野外独沾襟。
属疾
李商隐（唐代）

许靖犹羁宦，安仁复悼亡。兹辰聊属疾，何日免殊方。

秋蝶无端丽，寒花只暂香。多情真命薄，容易即回肠。
登凤凰山怀子瞻
陈师道（宋代）

蜿蜒曲龙腰，山间隐楼观。
孤高伏龙角，浮图刺云汉。
修林霜雪余，落叶青红乱。
想见洞中人，不知时节换。
咳唾落江东，江东两眼中。
举头触浮云，失脚惊飞鸿。
逢人自笑谋身拙，坐使红尘生白发。
入山便欲弃人间，出山又与松筠别。
天仙子
赵芬（清代）

满腹闲愁皆自取。美人消息知何处。芳心许。芳魂与。

偏到相逢无一语。
句 其一
吕本中（宋代）

昔者同升夫子堂，如今俱是鬓苍浪。
瓶笙
黄庚（元代）

热中竟日自煎烹，音节都从一气生。
缓缓煮汤方蟹眼，微微聒耳忽蝇声。
频惊清梦愁无寐，似诉羁情叹不平。
却笑书生那解此，联诗石鼎羡弥明。
秋夜寄青龙寺空贞二上人
无可（唐代）

夜来思道侣，木叶向人飘。精舍池边古，秋山树下遥。

磬寒彻几里，云白已经宵。未得同居止，萧然自寂寥。
江陵和费察推九蕊瑞莲韵
李曾伯（宋代）

喜对荆人一笑嫣，吾邦今见此嘉莲。
脂容妩媚目疑幻，玉貌参差骨是仙。
试把万葩千卉较，曾无一蒂九芳连。
分明河洛中兴象，要竭精忠答上天。
寄淳安括田省贾都事
何梦桂（宋代）

括田驰檄遍封提，分得清官照锦衣。
百里春风生几案，千村甘雨自锄犁。
江南地狭人民夥，燕北天遥日月低。
归觐九重如雇问，尚歌云汉劳遗黎。
證道歌 其一三七
释印肃（宋代）

震法雷，击法鼓，针锋剔发千钧弩。大地山河失却威，独坐雄峰孤眼普。
句
钱惟演（宋代）

画凤仙楹远，涂雌郡阁閒。
留姜山怡云见访二绝并呈李磐庵文授
释宝昙（宋代）

天遣今年到五夫，还如雪后望西湖。
磬庵老子今诗伯，红叶盈庭许屡书。
春来
项安世（宋代）

杨柳梢头金穟重，酴醾枝上玉针长。春来小院才三日，花女林神有许忙。
寄韦南陵冰，余江上乘兴访之遇寻颜尚书笑有此赠
李白（唐代）

南船正东风，北船来自缓。江上相逢借问君，

语笑未了风吹断。闻君携伎访情人，应为尚书不顾身。

堂上三千珠履客，瓮中百斛金陵春。恨我阻此乐，

淹留楚江滨。月色醉远客，山花开欲然。春风狂杀人，

一日剧三年。乘兴嫌太迟，焚却子猷船。梦见五柳枝，

已堪挂马鞭。何日到彭泽，长歌陶令前。
雪十首
杨公远（宋代）

堆琼积玉遍阶除，个是骚人富贵余。
莫道得渠无用处，寒窗能映夜观书。
句
释惠崇（宋代）

暝鹤栖金刹，秋僧过石桥。
自淡山过暗岩
邹浩（宋代）

淡中有味味真味，暗里有明明更明。不是同来三大士，有谁能识此时情。
罗汉阁煎茶应供
刘珵（宋代）

宝炉香散晓烟寒，净几供茶绕座看。已爱六花金缕异，更惊三啜翠痕乾。
蜀中三首
郑谷（唐代）

马头春向鹿头关，远树平芜一望闲。雪下文君沾酒市，

云藏李白读书山。江楼客恨黄梅后，村落人歌紫芋间。

堤月桥灯好时景，汉庭无事不征蛮。

夜无多雨晓生尘，草色岚光日日新。蒙顶茶畦千点露，

浣花笺纸一溪春。扬雄宅在唯乔木，杜甫台荒绝旧邻。

却共海棠花有约，数年留滞不归人。

渚远江清碧簟纹，小桃花绕薛涛坟。朱桥直指金门路，

粉堞高连玉垒云。窗下斫琴翘凤足，波中濯锦散鸥群。

子规夜夜啼巴树，不并吴乡楚国闻。
夜坐
李若水（宋代）

暮凉浮座暑光微，竹底风来暗举衣。
假寐不知清夜久，挂檐星斗向人稀。
宁倅挽词 其二
徐积（宋代）

记得高山否，淮东非所归。谁迎玄冕去，自趁白云飞。

泣尽孤儿血，空遗旧日衣。容州公莫去，此地故人稀。
次韵连伯正见赠
方回（元代）

古调于今底所寻，麟胶忽嗣绝弦音。
骤观布置如平易，徐认萦回极杳深。
露下九皋秋鹤唳，月寒三峡夜猿吟。
宁为清绝更凄楚，肯弄文君户外琴。
杂咏十首
方凤（宋代）

蚁封罅隙地，蛙井咫尺天。
那能致广大，此道谁为传。
偈颂一一二首 其八十一
释清远（宋代）

虑而解，思而知，孤灯难并太阳辉。不是心，不是佛，为君扫荡精灵窟。

摩天鹞子入云飞，千里万里祇一突。
送李寺丞宰蓝田
韩维（宋代）

君诚岩壑徒，出宰亦山县。
尚喜终南峰，苍翠不去眼。
春风吹征车，千里度灞滻。
到日胜事繁，花光老秦甸。
至後十日雪中观梅
杨万里（宋代）

小树梅花彻夜开，侵晨雪片趁花回。
即非雪片催梅发，却是梅花唤雪来。
琪树横枝吹脑子，玉妃乘月上瑶台。
世间除却梅梢雪，便是冰霜也带埃。
和渊明拟古九首 其二
赵秉文（金朝）

停杯且勿饮，剑歌巳三终。男儿重意气，结发早从戎。

生当为世豪，死当为鬼雄。惊沙射人面，日暮来悲风。

空拳冒强敌，力向阴山穷。仍闻霍嫖姚，万骑出云中。
挽陈几叟
胡寅（宋代）

妙质曾挥匠石斤，久於其道更超群。
皂貂破敝头蒙雪，黔突凄凉气吐云。
忽上谏坡规帝德，又陪经殿劝皇坟。
事功难必清名在，未辱先贤付托勤。
宴郑伯玙宅
张谓（唐代）

正月风光好，逢君上客稀。晓风催鸟啭，春雪带花飞。

堂上吹金管，庭前试舞衣。俸钱供酒债，行子未须归。
友人搜录东沙公遗集感而赋诗 其一
李邺嗣（明代）

麦粥吞声对夕曛，重披遗草坐宵分。苦吟一诵睢阳作，正议初传丞相文。

片字藉公争杲日，九章得汝播灵芬。千春大义应同识，此际交情总让君。
寄常乐岊山和尚
释云岫（宋代）

不乐不居居便乐，乐其乐也意如何。
祖翁田地土疆阔，一目秋风占得多。
题董邦达山水十六幅 其九 高崖杰阁
弘历（清代）

飞阁构层峦，其下临无地。今朝趁少閒，结揽江天意。
西江月·浩＊结成宝篆
侯善渊（元代）

浩＊结成宝篆，清风吹散云蒙。一轮明月照虚空。好把精神舞弄。撞透玉京天上，冲开金阙门中。元神独坐广寒宫。率领群仙宗奉。
武担西台和师文作
孙应时（宋代）

西台在何许，秋草暮云间。十亩有馀竹，一窗无数山。

望远足离思，忧时多苦颜。相看终惜醉，更挈酒瓶还。
句
孙沔（宋代）

新治甬上居，闲逸安暮齿。
夜坐读书闻瓶梅之香口占五绝
赵蕃（宋代）

一从丛桂落秋风，佳处长孤阿堵中。
及至梅花又冰雪，一枝虽少与多同。
谢朱高邮惠湛卢诗集
张炜（宋代）

门掩飞花欲曙时，起来忽接湛卢诗。
清新尽夺冰霜气，婉丽浑无脂腻辞。
题品江山今已子，登庸廊庙不宜迟。
高沙父老休专惠，宜室今兴夜半思。
送刘坰登第赴调二首
项安世（宋代）

昔在中朝日，长怀只影伤。
逢人尽吴蜀，无伴说荆襄。
千古卿材地，多年世论忘。
因君到云路，江汉不凄凉。
送梵才大师归天台
赵概（宋代）

建刹存真意，崇台表大因。
中藏般若偈，外护赤城神。
花雨长霏昼，松风自扫尘。
媿心同范宁，莲社阻相新。
老将行
陈䞇（明代）

忆在羽林年少时，飞鞚惯将生马骑。自怜生忝将门子，宁比长安狂狭儿。

二石雕弓不虚发，几从大将西出师。左挟蛇矛右龙剑，斩除虏寇如蒿藜。

未数嫖姚功第一，奈何李广数偏奇。自儗勋名垂不朽，蹭蹬岂知今皓首。

丹青空复想图形，金印何时得悬肘。投老归耕南亩田，垂竿坐荫前溪柳。

萋迷草色绿盈门，冷落山光青入牖。数畦学种邵平瓜，一巾自漉渊明酒。

平生胆气壮凌云，世事于今寂不闻。桑柘斜阳荒巷里，无人识是故将军。

虎帐不谈三略法，龙泉深閟七星文。昨来闻有沙场警，诏下三边急募军。

我虽矍铄休相笑，一战犹堪策异勋。
望燕公楼下李花
陈与义（宋代）

燕公楼下繁华树，一日遥看一百回。
羽盖梦余当昼立，缟衣风争过墙来。
洛阳路不容春到，南国花应为客开。
今日岂堪簪短发，感时伤旧意难裁。
山中示诸生五首 其五
王守仁（明代）

溪边坐流水，水流心共閒。不知山月上，松影落衣斑。
庾冰
徐钧（宋代）

经纶外务望心忠，好礼犹为世所崇。俭约自无骄泰习，固权却有旧家风。
南浦 浓阴催暝细雨送寒愁绪无端长歌自遣
刘炳照（清代）

疏雨湿苔茵，怨天公，不放斜阳微罅。莺燕话离情，重来日、非复微游閒冶。

红愁绿惨，群芳旧侣都凋谢。一点青灯寒燄短，怎度者般长夜。

当年联袂骚坛，更评花醉月，争飞玉斝。豪气尽消磨，添惆怅、偏又寄人篱下。

琴弦已断，茫茫谁是知音者。千种凄凉无处诉，空剩泪珠盈把。
读孟君复赠岳仲远
方回（元代）

维岳武穆王，复雠议不合。老桧卖中原，神龙困蚁𠾱。

维孟忠襄公，缓兵策弗纳。清之三京师，万众死者卅。

憸党梗国论，孰与噬而嗑。世事可流涕，循至虞不腊。

秦郑两奸驵，百年棺已阖。骨朽遗臭在，厥后极茸阘。

岳氏家几传，阳羡溪山市。故书三万卷，金石烂模拓。

孟氏神童孙，卜宅占苕霅。诗声鸾凤鸣，众作扫蛙蛤。

猗欤先王公，百战动摧拉。身在国庶几，心与天响答。

造物报勋裔，纵未黄其閤。各各神仙姿，不受尘土杂。

臭味崇芝兰，情谊笃鹣鲽。著我珠玉间，鬓蓬愧衰飒。

冷话暗灯火，清宴倒壶榼。时凭城边楼，同望湖外塔。

二豪马蹄花，春堤厌蹴踏。而我枯如僧，山肩一破衲。

未甘脱儒冠，萧寺求挂搭。终不望汉廷，安车聘申盖。

顾独喜结交，勿疑朋簪盍。同道吻漆胶，开诚去栀蜡。

将相棨戟门，六辔驾群軜。七十返初服，无复韨韎韐。

岂其珠履中，不许青鞋靸。
少年游·一生赢得是凄凉
柳永（宋代）

一生赢得是凄凉。追前事、暗心伤。好天良夜，深屏香被。争忍便伤忘。
王孙动是经年去，贪迷恋、有何长。万种千般，把伊情分，颠倒尽猜量。
过陕
邵雍（宋代）

吾祖道何光，二南分一方。
开周为太保，封陕辅成王。
岁月装辽邈，山川造渺茫。
世孙虽不肖，犹解忆甘棠。
元朱碧山银槎歌
黄遵宪（清代）

华灯照夜张铜荷，酒池滟滟吹白波。主人醉客出奇器，错落绝胜银颇罗。

玉芒锋杀巧削楮，珊枝盘屈纷交柯。中虚龙腹深兀兀，下锐凤尾飞莎莎。

滑稽满注妙能转，浑脱安稳平不颇。拍浮淩波舞白鸟，蜿蜒张翅旋丹螺。

槎头有人五铢服，挟书傲睨颜微酡。蓬莱三山在台盏，靴尖一趯时来过。

下镌至正壬寅字，朱华手造无差讹。吁嗟大元起漠北，灭国五十挥天戈。

大瓶舁酒四白象，行幕鸣鼓千明驼。珠盘玉瓮鸦鹘石，万邦琛赆来求和。

使星任指东西极，亦饮白鹄擎金鹅。承平日久文物盛，巧工亦复高巍峨。

一杯流传六百载，急觞饮我尤盆多。天乎平户覆舟后，寇来又见东海倭。

玉尘百斛输不尽，黄龙十舰弃则那。绣衣使者虽四出，强颜媚敌还遭诃。

即今回槎令逐客，竟隔上阑遮银河。追思虞揭作高会，朝回花底恒鸣珂。

清谈定穷星宿海，欢饮应赋《天马歌》。海鸥盗去杯羽化，尚窃形似工研磨。

坐观桑田几兴废，如抚铜狄三摩挲。肆工述物亦苦窳，朝官退食无委蛇。

攒眉对饮长太息，银槎银槎奈尔何！
次韵钱粹诸公睡香花四首
陈造（宋代）

幽人睡为乡，长日踵纳息。
天香唤醒然，颇复费诗力。
始访前奉化令徐徵君 其一
王世贞（明代）

避世虽君事，高名可遂忘。未过徐稚宅，虚表郑公乡。

萝径春从覆，蓬门日转长。还应却卤簿，小艇共沧浪。
明水逵老以黄甘荔子土芋为饷小诗答谢
孙觌（宋代）

客居莽牢落，幽绝无四邻。岁穷有衣结，日晏犹甑尘。

偪仄戎马间，敢厌薪水勤。故人情义重，采采青泥芹。

小摘持寄远，分馀为情亲。丹荔擘轻圆，黄柑破芳辛。

蹲鸱劝加餐，风味亦可人。渺渺山涧曲，浩浩水云晨。

踞垆有前诺，两翁对然薪。眼缬眩红绿，共此无边春。
初春行宫侍宴
郭守文（宋代）

青山园远嶂，流水泻鸣弦。游豫王正月，讴歌帝万年。

草香吹辇路，鸟弄杂宫悬。沾醉尧尊酒，何由报所天。
诗二首
陈舜俞（宋代）

自古匡庐是胜游，话臣何敢计淹留。
城中未有看山处，客馆僧坊谩举头。
寄匡山大愿和尚
贯休（唐代）

一听玄音下竹亭，却思窗雪与囊萤。只将清净酬恩德，

敢信文章有性灵。梦历山床闻鹤语，吟思海月上沙汀。

不堪回首沧江上，万仞庐峰在杳冥。
题汪水云诗卷
张弘道（宋代）

风樯阵马不可羁，我亦回首蓟北驰。
为我援琴作商声，和以长吟商声悲。
辽鹤一去不复返，茫茫天海秋雁飞。
黯然十操发金石，掩卷忍读胡笳诗。
相逢把臂不可别，白苹洲渚菊花时。
天涯地角聚复散，水云云水同襟期。
建炎丞相成国吕忠穆公退老堂 其二
陈公辅（宋代）

平昔勋名绝辈流，正闲赢得去寻幽。春风陌上飞千骑，晓日林寻映九斿。

闽岭何妨传雅咏，龙庭行即告嘉猷。愿将屡秉钧衡手，留作他年几杖游。
信阳贤隐寺
康曾定（清代）

出郭不数里，远闻清磬声。四围山匝沓，一径石空铿。

寺古凋墙画，僧贫戛釜羹。是谁充隐处，应有佛知名。
杂诗三首 其二
刘敞（宋代）

季长诞节薄拘儒，俳笑纷纭绛帐居。为问从来三辅士，几人门下撇衣裾。
小滩三首
杨万里（宋代）

溪水无情知有情，落滩告诉不堪听。
前波到此方呜咽，後浪依前作许声。
周伯清秋江晒网图
李存（元代）

晒网夕阳斜，携壶入荻花。平生误识字，恨不作渔家。
扬州悼隋离宫二首
梁有誉（明代）

藻井雕甍驻彩霞，锦帆一去已无家。
凄凉夜月楼前舞，零落春风仗外花。
残烧绕原碑卧草，夕阳依岸柳藏鸦。
可怜河水滔滔逝，不识人间有岁华。
屈原塔
苏辙（宋代）

屈原遗宅秭归山，南宾古者巴子国。
山中遗塔知几年，过者迟疑不能识。
浮图高绝谁所为，原死岂复待汝力。
临江慷慨心自明，南访重华讼孤直。
世人不知徒悲伤，强为筑土高岌岌。
又赠日者曰清朝贵官
徐元杰（宋代）

歆艳清朝作贵官，人人都把命来看。
未言造化穷天理，且据干支铺卦盘。
富贵热中从古有，功名向上每才难。
荣枯勘破花开落，始识霜松自岁寒。
送光兄之百丈兼呈山中禅师以当书矣 其一
释慧空（宋代）

不疑汝未彻，端的若为分。宝剑寒光动，桃花云里春。
虎头山
文天祥（宋代）

蚤不逃秦帝，终然陷楚囚。故园春草梦，旧国夕阳愁。

妾妇生何益，男儿死未休。虎头山下路，挥泪忆虔州。
冬至斋居次张侍御伯大韵
欧大任（明代）

定鼎钟陵俯大川，郊丘练日盛才贤。沐兰礼备精禋里，燎玉诚将奏格先。

泰畤风云开禹甸，周庐星斗望尧天。斋郎听得阳春曲，犹愧西台寡和篇。
眼儿媚（题九里桥）
危昴霄（宋代）

睛云十丈跨杉溪。偏称夜凉时。我来正值，一滩月朗，万木霜飞。

谪仙不住人间世，此恨有谁知。何人画我，倚阑得句，听水忘归。
常思惟大士赞 其六
释居简（宋代）

补陀月，龙眠笔。笔有痕，月无迹。迹其迹，普门寂寂。

迹既忘，四达皇皇。
满江红 其八 葛岭葛稚川
吴藻（清代）

句漏当年，早金鼎、丹砂九转。无人识、人间仙令，人家仙眷。

碧雾衣凉风蝶舞，红莲饭熟荷蜂幻。看初阳、台上又斜阳，苔花满。

占一角，湖山半。望两朵，罗浮远。笑曼都未醉，流霞注碗。

古井照星云母冷，灵泉浴日玻璃暖。想天坛、明月鹤归来，吹鹅管。
邑侯刘谦山先生于去夏受代晋省，邑人士群赋诗歌以志别，时予奉讳家居，未与其盛，今夏既释服，追赋一律
王家枚（清代）

六年政绩著江乡，去后人思茇舍棠。风雅于今孔北海，循良媲昔召南阳。

胡祆咸詟丰裁峻，广厦群欣芘荫长。愧我未曾亲祖饯，聊将舆诵托篇章。
偈六十三首
释道宁（宋代）

兔走乌飞，暗移时节。
入夏早三旬，衲僧彻未彻。
休寻向上关，莫问西来诀。
健则松径閒行，困则堂中便歇。
恩光一道皎然，旷劫未尝生灭。
无物可并雌黄，教我云何剖说。
回头踏著自家乡，始信秤鎚浑是铁。
又赋得遍插茱萸少一人送宜之
魏学洢（明代）

九日群开竹叶觞，茱萸传插动离肠。赋诗不少浣花叟，吹帽那寻从事郎。

坐看孤鸿横别浦，遥怜匹马乱残阳。尊前已是蒹葭路，莫待临流叹渺茫。
取清苦廉正为韵课四古风呈漕使苏叔子 其一
曾丰（宋代）

元气始北坎，入西为至清。融之岷江中，凛欲成水晶。

三苏戏落笔，万口争嚼冰。天未丧斯文，流风在云礽。
归耕操
薛季宣（宋代）

我欲仁，违离二亲。自我不见，于今十春。心虽不去，情不亲。

闻师教有年，子不曰夫，孝终立身而始事亲。求仁斯得仁，事斯语足以穷吾年，归耕乎休。

历山之下有良田，参来其谁芸，归耕乎休。以一贯道者，吾夫子之言也。

去不我留者，年也。不可得而再事者，亲也。归耕乎休，耒耜足以待丰年也。

禾黍足以奉吾亲也，乐道足以富吾仁也。归耕乎休，如是夫岂食吾贫也。
富春山人为予道其所获石于江中者状甚怪伟欲
文同（宋代）

奇礓巑岏倚秋江，俗眼过几多所忽。
风霜锻链愈坚重，怒浪喷所不可没。
富春山人好尚古，见此便以作吾物。
镌鑱牵挽置庭下，犀角鲸牙蛟蜃骨。
精金凝滑露筋膂，老玉磥砢开窍窟。
狂螭奔拿势夭矫，猛兕抟生气蓬勃。
山人夸我谓如此，欲我诗之惭拙讷。
何当走到山人家，抚月摩烟观突兀。
次韵和石末公漫兴见寄二首 其二
刘基（明代）

济世何人希管乐，隐居无处觅求羊。扶桑未换旸乌彩，腐草犹争爝火光。

百载承平戎马佚，十年战伐艾菅长。长沙迁客能流涕，一日须垂一万行。
宋四厢乐歌廿首 其十
王韶之（南北朝）

烝哉我皇，固天诞圣。履端惟始，对越休庆。如天斯久，如日斯盛。

介兹景福，永固骏命。
出山追述所见
张镃（宋代）

我家正对风烟住，饱看阴晴变朝暮。清秋非但入诗脾，挽向溪山深处去。

溪山深处是湖州，水合云凝不断头。晒稻坡前移拄杖，罩鱼滩际泊扁舟。

入城要尽登临目，驼桥系缆因留宿。旧游十载梦惊回，堤边老柳依然绿。

凌晨取道岘山前，洼樽就拊穹崖巅。萦纡遥指道场路，挂席径造寻幽禅。

弯环港转茭田上，莺簧激烈千松嶂。竹舆飞入翠光中，宝阁朱扉恣舒望。

当年祖讷伏于菟，蹑屐旋薙荆榛居。至今夜半吼寒月，守护净境严驱除。

呼灯谈话倏度夕，粥盂共赴云堂集。日高振袂过邻峰，老衲相看但长揖。
送赵子固吏部帅合肥
楼钥（宋代）

老韩同传我多慙，意气相倾自不凡。
忧患饱更俱白发，班行独立见青山。
羡君真有虎头相，顾我方为马口衔。
同舍几何俄话别，可堪目力送风帆。
挽尤端明四首
李曾伯（宋代）

自入乌公府，受知三十秋。
水鱼承雅眷，风鹤记良筹。
一意人才进，平居国事忧。
丝桐宜束阁，谁似子期不。
别乡人席间作
孙岩（宋代）

昔向率山别，离愁尚故乡。
今来嵊亭聚，纵乐是殊方。
新草偷江绿，垂阳配酒黄。
子仍先我去，留滞奈耕桑。
法云孚上座求诗
陆游（宋代）

老人痴钝避嫌猜，终日柴门闭不开。
堪笑山僧能好事，乞碑才去觅诗来。
岑公岩
张俞（宋代）

池光复涵澈，万象皆镜入。
亭观出浮云，彤彤映邦域。
左右浮屠宫，岿然争{上山下業}岌。
孰云南浦陋，今始逢藻饰。
送谢都官
司马光（宋代）

厩吏整车马，匆匆办晓装。青緺出阊阖，朱旆指沧浪。

野店杏初发，津亭柳已黄。行行不可驻，犹及劝耕桑。
放鹧鸪
崔涂（唐代）

秋入池塘风露微，晓开笼槛看初飞。

满身金翠画不得，无限烟波何处归。
台湾俘囚络绎械送内地再作凯歌
赵翼（清代）

海风恬，海波阔，帆樯络绎执俘归，口目睢呿贼犹活。

初疑海外人，琵琶之腿碌碡身。齿可嚼铁碎，手能舒钩伸。

谁知入蒐狝，狺狺一群犬。吴歪头，陈吊眼，尔勇伊何面徒腼。

当时若早勤搜爬，咀尔不摇牙，踢尔不用靴。胡为养成洛妪肚，大于宋公鼓。

择音不作铤走鹿，攫肉翻成饥噬虎。易帅添兵始就擒，已费庙谟遣龙武。

呜呼，一鸡何用牛刀割，不是牛刀割不得。朝端应有黑头公，世上乃无白头贼。
山居杂诗九十首
曹勋（宋代）

初意得闲适，处处期登临。
岂谓病见拘，未能摅灵衿。
小滞广莫原，恐辜云水心。
强半人事尔，无令成侵寻。
粉蝶儿·共双双飞入
佚名（宋代）

共双双飞入，乱红深处。
归山吟
清豁（宋代）

聚如浮沫散如云，聚不相将散不分。

入郭当时君是我，归山今日我非君。
百忧
孟郊（唐代）

萱草女儿花，不解壮士忧。壮士心是剑，为君射斗牛。

朝思除国雠，暮思除国雠。计尽山河画，意穷草木筹。

智士日千虑，愚夫唯四愁。何必在波涛，然后惊沉浮。

伯伦心不醉，四皓迹难留。出处各有时，众议徒啾啾。
夏初教女学绣有感
沈宛君（明代）

忆昔十三馀，倚床初学绣。
不解春恼人，惟谱花含蔻。
十五弄琼箫，柳絮吹粘袖。
挈伴试秋千，芳草花阴逗。
十六画蛾眉，蛾眉春欲瘦。
春风二十年，脉脉空长昼。
流光几度新，晓梦还如旧。
落尽蔷薇花，正是愁时候。
移家
郭昭乾（宋代）

大道夷且长，捷径自窘步。借问漫游人，胡为局纡路。

我马亦既秣，风云岂驰骛。迁乔非所期，舍筏聊自渡。

世途良足吁，更驾循轨度。
藤州江下夜起对月赠邵道士
苏轼（宋代）

江月照我心，江水洗我肝。
端如径寸珠，堕此白玉盘。
我心本如此，月满江不湍。
起舞者谁欤，莫作三人看。
峤南瘴毒地，有此江月寒。
乃知天壤间，何人不清安。
床头有白酒，盎若白露漙。
独醉还独醒，夜气清漫漫。
仍呼邵道士，取琴月下弹。
相将乘一叶，夜下苍梧滩。
水调歌头·人道无生趣
刘志渊（金朝）

人道无生趣，日就月相和。高奔用显鸟飞，离外宿灵柯。秀孕蕊用嘉瑞，光射银蟾皎洁，显现月中娥。相会瑶池宴，时复醉金波。两同宫，七返火，九成金。长生体就，一真安住傲无何。聚散冥冥谁约，出入惺惺由我，玄妙苦无多。大都方寸用，法界总包罗。
戏效屏山书斋十咏
刘克庄（宋代）

雪萤贫士眼，珠翠贵人身。
自从墙角弃，无复案头亲。
问信红梅二章
舒岳祥（宋代）

花到红梅真有韵，人生白发未宜愁。
只须竟就花前醉，如此风流不外学。
题醉中所作草书卷后
陆游（宋代）

胸中磊落藏五兵，欲试无路空峥嵘。
酒为旗鼓笔刀槊，势从天落银河倾。
端溪石池浓作墨，烛光相射飞纵横。
须臾收卷复把酒，如见万里烟尘清。
丈夫身在要有立，逆虏运尽行当平。
何时夜出五原塞，不闻人语闻鞭声。
送贺秘监归会稽诗
李璆（宋代）

止足人高尚，遗荣子独前。诣台飞舄日，辞阙挂冠年。

象服归丹扆，霓裳降紫天。仙舟望不及，朝野共推贤。
祷雨作
高定子（宋代）

牵丝晨谒玉皇家，唤起慵龙乞井花。
醒看满山枝叶语，晚唐句子是萌芽。
石桥歌
张伯端（宋代）

吾家本住石桥北，山镇水关森古木。桥下涧水彻昆崙，山下有泉香馥郁。

吾居山内实堪誇，遍地均栽不谢花。山北穴中藏猛虎，出窟哮吼生风霞。

山南潭底隐蛟龙，腾云降雨山濛濛。二兽相逢斗一场，玄味隐伏皆真祥。

景堪美，吾暗喜，自斟自酌醺醺醉。醉弹一曲无弦琴，琴里声声教仔细。

可煞醉后没人知，昏昏默默恰如痴。仰观造化工夫妙，日还西出月东归。

天是地，地是天，反覆阴阳合自然。识得五行颠倒处，指日升霞归洞天。

黄金屋，白玉椽，玉女金童日侍前。南辰北斗分明布，森罗万象现无边。

无昼夜，要绵绵，聚散周天火候全。若问金丹端的处，寻师指破水中铅。

木生火，金生水，水火须分前后队。要辨浮沉识主宾，铅银砂汞方交会。

有刚柔，莫逸意，知足常足归本位。万神齐贺太平年，恁时国富民欢喜。

此个事，好推理，同道之人知此义。后来一辈学修真，只说存养并行气。

在眼前，甚容易，得服之人妙难比。先且去病更延年，用火烹煎变阳体。

学道人，去思已，休问旁门小法制。只知目下哄得人，不觉自身暗憔悴。

劝后学，须猛絷，莫徒抛家住他地。妙道不离自家身，岂在千山并万水。

莫因循，自贪鄙，火急寻师觅玄旨。在生若不学修行，未必来生甚胎里。

既有心，要终始，人生大事惟生死。皇天若负道心人，令我三涂为下鬼。
次韵君武中秋月下
释德洪（宋代）

秋光一半去无迹，万里阴晴占此夕。书生醉语哦月诗，想见看此眩成碧。

白公初携佳句归，便觉草露寒沾衣。夜晴兰室亦怀古，领略太白怀玄晖。

千字一挥才瞬息，流珠走盘纷的皪。故应奇韵自天成，此诗如女有正色。

风鉴从来别俗氛，吐词句句含烟云。坐令一日传万口，不减长吉题高轩。

君家客皆天下士，放意高谈饮文字。江左风流扫地空，今日追游可无愧。

嗟予秃鬓欲逃名，朅来百虑霜雪凝。世间垢习揩磨尽，但馀猿鹤哀吟声。

刘生餐痂亦何美，玄德结𦙤应有旨。平生清境吾所嗜，正如翔鸾饮须醴。

君看清河夜升镜，微云灭尽如磨莹。定当先生度青冥，思冷魂澄亦幽兴。

笑中笔阵横词锋，照人秀色烟茸茸。调高未数紫芝曲，酒味且卧黄金钟。

人生一笑如电掣，岂特山舟藏岁月。自惭陋句类无盐，敢并高人天下白。
仆坐钓矶季野弟寄诗来因次韵
喻良能（宋代）

湖岸柳根半欹侧，柳边仍有陂陀石。
不因斧凿成渔矶，燕坐未妨钩饵垂。
磬湖宁待他山错，白波分影涵翠幄。
翠幄阴中千结藤，对面好山罗画屏。
遥岑无云明入眼，遣我烂如岩下电。
平生不忧臭於铜，俗氛安能蔽重重。
兴来散策饥来食，起居无时惟其适。
诗穷吾师杜少陵，一杯未用身后名。
他年挂冠不待老，归来从君乞身早。
读书
陆游（宋代）

古人已死书独存。
吾曹赖书见古人。
後之视今犹视古，吾书未泯要有取。
贾生痛哭汉文时，至今读之有余悲。
魏徵嘻笑封德彝，生亦岂责绛灌知。
穷秋风雨卧孤馆，万世悠悠百年短。
垂死成功亦未晚，安知无人叹微管！
过方山旧居处
黄玄（明代）

曾逐孤舟背远村，清溪一去不知源。于今莫辨秦人处，野鸟潭花即故园。